Mistä on kyse? Maatilojen kannattavuus romahti viime vuonna. Tulot ovat 40 prosenttia edellistä vuotta pienemmät.

Sikatilojen tuloksenteko heikointa ja konkursseja pelätään.

Pienet perhetilat lopettavat ja isot jatkavat kasvamistaan entistä suuremmiksi.

Luonnonvarakeskuksen laskelma tilojen viime vuoden tuloista on synkkä. Yrittäjätulo putosi 40 prosenttia edellisvuodesta. Sikatiloilla menee muita huonommin.

Kun tilojen yrittäjätulo jäi viime vuonna keskimäärin 9700 euroon tilaa kohti, sikatiloilla keskitulo jäi 3000 euroon. Erot heikosti ja hyvintuottavien tilojen välillä ovat suuret.

Maatilojen yrittäjätulo on se tulos, jonka pitäisi riittää maatilayrittäjän palkkoihin ja tilan oman pääoman korkoon.

Luonnonvarakeskuksen laskelman mukaan yrittäjätulo kattoi viime vuonna tavoitelluista palkoista ja koroista enää 21 prosenttia.

– Konkursseja on tulossa. Sikatilojen tilanne on sellainen. Toivottavasti niitä ei tule paljon, miettii sikatiloja pyörittävä yrittäjä Vesa Latvala Ylistarossa.

Sikatilojen tuotto on maatiloista heikoin. Pasi Takkunen / Yle

Tilat vähenevät koot kasvavat

Vesa Latvala omistaa Ylistarossa kaksi sikayritystä. Sikoja on yhteensä noin 8500. Alunperin perhetilan toiminta on järjestetty osakeyhtiömuotoon.

– Tämä meidän yksikkö on ehkä semmoinen, jollaisia sikatilat pääosin nykyisin ovat ja tulevat jatkossa olemaan. Ei voi puhua erityisen suuresta tilasta, mutta toivottavasti järkevän kokoisesta, arvioi Vesa Latvala.

Maatalous- ja puutarhatiloja on Suomessa reilut 50 000. Vuodesta 2010 joukosta on karsiutunut pois 8500 tilaa. Suurin pudotus on tapahtunut pienten perhetilojen kohdalla. Viime vuonna joka kymmenes tällainen pieni tila lopetti.

Lähes puolitoistatuhatta tilaa lopettaa joka vuosi. Yle Uutisgrafiikka

VTM Antti Hyvärisen väitöstutkimuksen (väit. 18.3.2016) mukaan suuret tilat ovat niitä tiloja, jotka edelleen laajentavat toimintaansa. Näin toimitaan, vaikka lyhyellä tähtäimellä tilan voitot eivät lisääntyisikään. Laajennusten tavoitteena on pysyä mukana "pudotuspelissä" ja jatkaa tuotantoa.

Vesa Latvalan mukaan suuruuden vaikutukset tilan toimintaan ovat kahdensuuntaiset. Tulosta voi syntyä , mutta myös tappiot voivat kasvaa nopeasti.

– Etumerkki voi olla plussaa tai miinusta. Tuloksenteko on kaikilla heikko. Mitä isompi tila niin sitä isompi tappio, jos tulos kääntyy miinukselle, sanoo Vesa Latvala.